## La 47a edició del festival Ensems consolida València com la capital de la música contemporània

*** Ensems té lloc del 20 de setembre al 3 d’octubre amb tretze concerts, converses i activitats paral·leles en diferents espais de la ciutat
* Enguany se celebren els aniversaris dels directors d’orquestra Luciano Berio i Pierre Boulez, i els homenatges al compositor valencià Amando Blanquer i a l’artista lituà George Maciunas**

La secretària autonòmica de Cultura, Pilar Tébar, acompanyada per la directora adjunta de Música i Cultura Popular de l’Institut Valencià de Cultura (IVC), Beatriz Traver, han presentat la programació de la 47a edició d’Ensems, el festival degà de la música contemporània a Espanya que se celebra del 20 de setembre al 3 d’octubre, amb una programació que inclou 13 concerts, converses i activitats paral·leles en diferents espais de la ciutat de València.

Tébar ha destacat en la seua intervenció que este és “un esdeveniment clau del calendari musical, també internacionalment, i esta 47a edició d’Ensems confirma València un any més com la capital de la música contemporània”.

“Ens trobem en el moment idoni de la trajectòria del festival per a prendre el pols al sector i, sobretot, per a gaudir del que és més nou, el més electrònic i experimental, i també dels grans clàssics del gènere, que van obrir portes i van empényer límits”, ha afegit Tébar.

Per la seua banda, la directora adjunta de Música i Cultura Popular, Beatriz Traver, ha assenyalat que en esta edició d’Ensems “ens enorgullix comptar amb noves col·laboracions, que fan més transversal el festival, com la participació d’Abierto València, organitzat per LAVAC, o el festival València Photo, amb els quals hem organitzat algunes de les activitats”.

“A més, enguany tindrà presència en molts espais diferents de la ciutat, oberts al públic i amb una voluntat d’ampliar els límits del gènere i explorar nous pensaments i avantguardes”, ha ressaltat Traver.

De nou, el festival Ensems compta amb la col·laboració del Palau de la Música i el Palau de les Arts, que en esta ocasió acollirà la major part dels concerts de l’edició, a més d’altres espais de la ciutat, a on tindran lloc activitats paral·leles, com el Centre del Carme Cultura Contemporània, el Museu de Belles Arts i l’IVAM.

Esta edició d’Ensems es construïx amb un únic eix argumental: la diversitat i la unió de la música contemporània, capaç de vincular sensibilitats molt diferents, creant un espai compartit d’exploració i descobriment, en el qual tindran presència tant formacions internacionals, com jóvens artistes o noms plenament consolidats de l’escena valenciana.

A més, enguany se celebraran els aniversaris de Luciano Berio i Pierre Boulez, directors d’orquestra i teòrics que van bastir ponts des de diferents disciplines. També se celebraran homenatges al compositor valencià Amando Blanquer i a l’artista lituà George Maciunas.

D’altra banda, el ja tradicional Ensems simfònic comptarà amb la participació de dos de les principals formacions de la Comunitat Valenciana, la Banda Simfònica Municipal de València i l’Orquestra de València, gràcies a la destacada col·laboració amb el Palau de la Música de València, que s’ha mantingut al llarg del temps i consolidat en les últimes edicions del festival.

**La programació**

La 47a edició d’Ensems s’inicia el dissabte 20 de setembre, en l’Auditori del Palau de les Arts, amb el concert de l’Orquestra de València dirigida per Lukasz Borowicz i la violista Isabel Villanueva. El mateix dia, abans del concert, tindrà lloc una de les trobades d’esta edició en l’Aula Magistral de Les Arts sobre la música actual a Polònia.

El diumenge 21 de setembre, el Centre del Carme acollirà el concert del bateria Ramón López titulada *Painting with drums*, una obra composta recentment en la qual, a través de textures rítmiques, silencis i colors tímbrics, López construïx un paisatge imaginari.

El dilluns 22 de setembre serà el torn en el Teatre Martín i Soler del Palau de Les Arts del concert homenatge a Amando Blanquer, en el 90 aniversari del seu naixement i el 20 de la seua defunció, a càrrec de reconeguts intèrprets valencians, com Marisa Blanes, Bartomeu Jaume i la soprano Ofelia Sala, precedit per una sessió de debat al voltant de la seua figura.

Els dos grups internacionals d’esta edició, els londinencs Apartment House i les alemanyes DuoLab51 es donaran cita en Ensems el dimarts 23 de setembre, amb dos concerts consecutius en el Teatre Martín i Soler de Les Arts.

El dimecres 24 de setembre, Les Arts acollirà de nou un programa doble, en primer lloc amb Camera Aperta, el projecte de violí i violoncel de Raquel Castro i Amparo Lacruz, i a continuació amb el concert del quartet de saxofons Kebyart.

La segona proposta simfònica d’esta edició, a càrrec de la Banda Simfònica Municipal de València i Spanish Brass arribarà al Palau de les Arts el dijous 25 de setembre, amb direcció de Cristóbal Soler i una selecció d’obres de Marc Garcia Vitoria, Amando Blanquer i Ernesto Aurignac. Eixe mateix dia tindrà lloc la tercera sessió de trobades, com a preludi al concert.

Els barcelonins Cosmos Quartet, un dels quartets de corda més atractius del panorama musical actual, participaran en Ensems el divendres 26 de setembre en el Teatre Martín i Soler de Les Arts, amb un programa d’obres separades per segles però que compartixen la busca de sentit a través del so.

El dissabte 27 de setembre, tres activitats en diferents punts de la ciutat donaran mostra de la pluralitat d’Ensems. Pel matí en el Centre del Carme tindrà lloc el taller familiar d’Alfredo Costa Monteiro ‘Indivisibilitat’. El Teatre Martín i Soler de Les Arts acollirà el concert del pianista Juan Pérez Floristán, en el qual estrenarà la peça encàrrec de l’IVC al compositor Josep Planells Schiaffino que porta per títol *Fate cuore, amici, veggo terra* (2025). Finalment, el director i compositor Pere Vicalet presentarà en l’IVAM *Ecosistema de sons robats*, un viatge sonor per obres contemporànies, pop i clàssiques.

El diumenge 28, en el Centre del Carme, l’artista sonor Alfredo Costa Monteiro presentarà *Desavinences per una matèria,* un concert per a paper, material que ha sigut una font d’investigació i de creació per a l’artista en els últims anys.

Ja emprenent la recta final de l’edició, la plaça de Viriat de València acollirà el dimarts 30 de setembre l’homenatge a George Maciunas, un dels personatges més complexos de l’art contemporani, amb un espectacle a càrrec de Llorenç Barber i Montserrat Palacios que compta amb la col·laboració del festival València Photo.

El dimecres 1 d’octubre tindrà lloc la clausura del festival amb una innovadora proposta, *Ara i després més*, en la plaça de Viriat, amb alumnes i professors del departament de Sonologia i Tecnologia dels conservatoris superiors de València i Castelló, juntament amb investigadors del grup GTS de l’ITAM de la Universitat Politècnica de València.

Finalment, dos activitats posaran fi a la 47a edició d’Ensems els dies 2 i 3 d’octubre. El dijous 2 d’octubre, els reconeguts DJ Felipe Querol i WallasT realitzaran una sessió en la plaça de Viriat i el divendres 3 d’octubre el Museu de Belles Arts de València acollirà el concert de música electrònica d’Óscar Fernández *Driftclick*.

La imatge gràfica d’esta edició, inspirada en les ones sonores, ha anat a càrrec del dissenyador valencià Dídac Ballester.

Totes les activitats de la programació són d’accés lliure fins que es complete l’aforament. Les invitacions per als concerts es poden obtindre en la [web d’Ensems](https://ensems.ivc.gva.es/).

Fecha: 11/09/2025